Chanzunettas e versets per uffants

(lr)

La Lia rumantscha edescha ina nova rimnada da chanzunettas e versets per uffants pitschens. La versiun en puter porta il titel “Girumbella” ed è gia cumparida a la fin dal 1993. L'ediziun sursilvana è gist arrivada cun il num “Cuorturiala, canzunettas, versets e giugs”.
La rimnada è vegnida procurada dad ina gruppa da lavur da la Cuminanza da mussadras rumantschas sut l'egida da sora Florentina Camartin. Dunna Constanza Filli-Villiger ha procurà la stupenta illustraziun che va sco in bindel da pagina tar pagina e preschenta sco in film purtrets e figuras tar las diversas tematicas. Tar mintga tema datti diversas chanzuns cun notas, versets e propostas per gieus cun ils uffants. Sper ils versets fitg enconuschents e las chanzuns d'uffants tradiziunalas stattan era novs versets e novas chanzuns, per part er translaziuns dad auters linguatgs.
La Cuorturiala duess esser en mintga chasa rumantscha sursilvana cun uffants da 4 a 7 onns. Il cudesch cuntegna bleras propostas per geniturs, tats e tattas e per tut tgi che ha d'occupar e lavurar cun uffants. L'ediziun è da retrair da la Lia rumantscha u da la libraria “Il Palantin” per il pretsch da fr. 30.-.